Document ID: 32009R0244

32009R0244
L 076/3
SLUŽBENI LIST EUROPSKE UNIJE
18.03.2009.
UREDBA KOMISIJE (EZ) br. 244/2009
od 18. ožujka 2009.
o provedbi Direktive 2005/32/EZ Europskog parlamenta i Vijeća s obzirom na zahtjeve za ekološki dizajn neusmjerenih svjetiljki za kućanstva
(Tekst značajan za EGP)
KOMISIJA EUROPSKIH ZAJEDNICA,
uzimajući u o obzir Ugovor o osnivanju Europske zajednice,
uzimajući u obzir Direktivu 2005/32/EZ Europskog parlamenta i Vijeća od 6. srpnja 2005. o uspostavi okvira za utvrđivanje zahtjeva za ekološki dizajn proizvoda koji koriste energiju i o izmjeni Direktive Vijeća 92/42/EEZ i direktiva 96/57/EZ i 2000/55/EZ Europskog parlamenta i Vijeća (1), a posebno njezin članak 15. stavak 1.,
nakon savjetovanja sa Savjetodavnim forumom za ekološki dizajn,
budući da:
(1)
Sukladno Direktivi 2005/32/EZ, Komisija utvrđuje zahtjeve za ekološki dizajn za proizvode koji troše energiju, a koji se prodaju i kojima se trguje u velikim količinama, te koji imaju znatan utjecaj na okoliš i nude znatan potencijal za unapređenje njihova utjecaja na okoliš bez prekomjernih troškova.
(2)
Prvom alinejom članka 16. stavka 2. Direktive 2005/32/EZ utvrđuje se da Komisija može prema potrebi donijeti provedbenu mjeru u vezi s proizvodima za rasvjetu za kućanstva u skladu s postupkom iz članka 19. stavka 3. i mjerilima iz članka 15. stavka 2., a nakon savjetovanja sa Savjetodavnim forumom za ekološki dizajn.
(3)
Komisija je provela pripremnu studiju u kojoj je analizirala tehničke, ekološke i ekonomske aspekte proizvoda za rasvjetu koji se obično koriste u kućanstvima. Studija je izrađena u suradnji s interesnim skupinama i zainteresiranim stranama iz Zajednice i trećih zemalja, a njezini su rezultati objavljeni na internetskim stranicama Komisije EUROPA.
(4)
Obvezni zahtjevi za ekološkim dizajnom primjenjuju se na proizvode stavljene na tržište Zajednice bez obzira na to gdje su ugrađeni ili gdje se koriste te stoga ti zahtjevi ne smiju biti ovisni o području primjene proizvoda (kao što je rasvjeta u kućanstvima).
(5)
Proizvodi na koje se primjenjuje ova Uredba prvenstveno su namijenjeni za potpunu ili djelomičnu rasvjetu prostorija u kućanstvu, i to tako da nadomještaju ili dopunjuju prirodnu svjetlost umjetnom svjetlošću kako bi se povećala vidljivost u toj prostoriji. Na svjetiljke za posebne namjene dizajnirane za druge vrste uporabe (kao što su prometni signali, rasvjeta terarija ili kućanski aparati), što je jasno naznačeno u sklopu priloženih informacija o proizvodu, ne bi se trebali primjenjivati zahtjevi za ekološki dizajn iz ove Uredbe.
(6)
Ova bi se Uredba trebala primjenjivati na nove tehnologije prisutne na tržištu, kao što su svjetleće diode.
(7)
Ekološki aspekti odnosnih proizvoda koji se u smislu ove Uredbe smatraju značajnima jesu potrošnja energije u fazi uporabe te sadržaj i emisije žive.
(8)
Godišnja potrošnja električne energije proizvoda na koje se primjenjuje ova Uredba u Zajednici procijenjena je na 112 TWh u 2007., što odgovara emisiji od 45 Mt CO2. Ako se ne poduzmu posebne mjere u tom pogledu, predviđa se da će potrošnja energije porasti na 135 TWh u 2020. Pripremne su studije pokazale da se potrošnja električne energije proizvoda na koje se primjenjuje ova Uredba može znatno smanjiti.
(9)
Emisija žive u različitim fazama životnog ciklusa svjetiljki, uključujući emisije pri proizvodnji električne energije u fazi uporabe i emisije iz 80 % kompaktnih fluorescentnih svjetiljki koje sadrže živu, a za koje se pretpostavlja da se ne recikliraju po isteku njihova vijeka trajanja, procijenjena je na 2,9 tona u 2007. za sve postojeće ugrađene svjetiljke. Ako se ne poduzmu odgovarajuće mjere u tom pogledu, očekuje se da će emisije žive svih postojećih ugrađenih svjetiljki porasti na 3,1 tonu u 2020., iako je dokazano da se ta količina može znatno smanjiti.
Iako se sadržaj žive u kompaktnim fluorescentnim svjetiljkama smatra važnim ekološkim aspektom, primjereno ga je urediti Direktivom 2002/95/EZ Europskog parlamenta i Vijeća od 27. siječnja 2003. o ograničavanju uporabe određenih opasnih tvari u električnoj i elektroničkoj opremi (2).
Utvrđivanje zahtjeva za energetsku učinkovitost svjetiljki u sklopu ove Uredbe dovest će do smanjenja ukupne emisije žive.
(10)
Članak 10. stavak 1. točku (d) Direktive 2002/96/EZ Europskog parlamenta i Vijeća od 27. siječnja 2003. o otpadnoj električnoj i elektroničkoj opremi (3) potrebno je potpuno provesti kako bi se što više smanjile moguće opasnosti za okoliš i ljudsko zdravlje u slučaju slučajnih lomova kompaktnih fluorescentnih svjetiljki ili na kraju njihova vijeka trajanja.
(11)
Poboljšanja potrošnje električne energije za proizvode na koje se odnosi ova Uredba moguće je postići primjenom postojećih javnih, troškovno učinkovitih tehnologija što vodi smanjenju kombiniranih troškova za nabavu i funkcioniranje opreme.
(12)
Zahtjevi za ekološki dizajn za proizvode na koje se primjenjuje ova Uredba trebali bi se propisati tako da se poboljša njihov ekološki učinak, doprinese funkcioniranju unutarnjeg tržišta te postigne cilj Zajednice da se potrošnja električne energije do 2020. smanji za 20 %. u odnosu na pretpostavljenu potrošnju energije za tu godinu ako se ne provedu ikakve mjere.
(13)
Ovom bi se Uredbom trebala povećati prisutnost na tržištu energetski učinkovitih proizvoda na koje se primjenjuje ova Uredba, što bi trebalo dovesti do uštede energije od 39 TWh u 2020. u odnosu na pretpostavljenu potrošnju energije za tu godinu ako se ne provede nikakva mjera ekološkog dizajna proizvoda.
(14)
Zahtjevi za ekološki dizajn ne smiju imati negativan učinak po funkcionalnost proizvoda te ne smiju negativno utjecati na zdravlje, sigurnost i okoliš. Posebno je važno da prednosti smanjenja potrošnje električne energije tijekom faze uporabe budu veće od potencijalnih, ako ih ima, dodatnih utjecaja na okoliš tijekom proizvodne faze proizvoda na koje se primjenjuje ova Uredba.
(15)
Postupnim bi se stupanjem na snagu zahtjeva za ekološkim dizajnom trebalo proizvođačima dati dovoljno vremena da izmijene dizajn proizvoda na koje se primjenjuje ova Uredba, ovisno o slučaju. Vremenski je okvir pojedinih faza potrebno utvrditi tako da se izbjegnu negativni učinci na rad opreme prisutne na tržištu i da se uzme u obzir učinak na troškove krajnjih korisnika i proizvođača, a posebno malih i srednjih poduzeća, a da se pritom osigura pravovremeno postizanje ciljeva ove Uredbe.
(16)
Mjerenja odgovarajućih parametara proizvoda potrebno je obaviti uzimajući u obzir općepriznate najnovije metode mjerenja; proizvođači mogu primijeniti usklađene norme utvrđene u skladu s člankom 10. Direktive 2005/32/EZ čim one postanu dostupne te nakon što budu objavljene u tu svrhu u Službenom listu Europske unije.
(17)
U skladu s člankom 8. Direktive 2005/32/EZ u ovoj je Uredbi potrebno navesti primjenljive postupke ocjene sukladnosti.
(18)
Radi lakše bi provjere sukladnosti proizvođači trebali dostaviti podatke u tehničkoj dokumentaciji iz priloga V. i VI. Direktivi 2005/32/EZ koji su povezani sa zahtjevima iz ove Uredbe.
(19)
Pored pravno obvezujućih zahtjeva, utvrđivanje bi okvirnih mjerila za najbolje raspoložive tehnologije za proizvode na koje se odnosi ova Uredba trebalo doprinijeti osiguranju šire dostupnosti i lakšem pristupu informacijama. To može dodatno olakšati integriranje najboljih tehnologija za projektiranje s ciljem unapređenja ekološke učinkovitosti proizvoda na koje se odnosi ova Uredbe tijekom njihova vijeka trajanja.
(20)
Pregledom ove mjere potrebno je posebno provjeriti razvoj prodaje vrsta svjetiljki za posebne namjene kako bi se utvrdilo da se one ne koriste za opću rasvjetu, razvoj novih tehnologija, poput LED svjetiljki, te izvedivost uvođenja zahtjeva za energetsku učinkovitost na razini razreda „A”, kako je utvrđeno u Direktivi Komisije 98/11/EZ od 27. siječnja 1998. o provedbi Direktive Vijeća 92/75 u pogledu označivanja potrošnje energije kućanskih svjetiljki (4).
(21)
U skladu sa zahtjevima u okviru ove mjere halogenske svjetiljke s utikačima G9 i R7 mogu ostati na tržištu tijekom ograničenog vremenskog razdoblja s obzirom na potrebu održavanja postojećih ugrađenih svjetiljki, a s ciljem sprečavanja nastanka nepotrebnih troškova za potrošače te kako bi se proizvođačima dalo dovoljno vremena da izrade svjetiljke namijenjene učinkovitijim tehnologijama za rasvjetu.
(22)
Mjere utvrđene ovom Uredbom u skladu su s mišljenjem Odbora osnovanog u skladu s člankom 19. stavkom 1. Direktive 2005/32/EZ,
DONIJELA JE OVU UREDBU:
Članak 1.
Predmet i područje primjene
Ovom se Uredbom utvrđuju zahtjevi za ekološki dizajn za stavljanje na tržište neusmjerenih svjetiljki za kućanstva, također i ako se one prodaju za nekućanske namjene ili ako su ugrađene u druge proizvode. Ovom se Uredbom također utvrđuju zahtjevi vezani uz podatke o svjetiljkama za posebne namjene.
Zahtjevi utvrđeni ovom Uredbom ne primjenjuju se na sljedeće svjetiljke za kućanstva i svjetiljke za posebne namjene:
(a)
svjetiljke sa sljedećim koordinatama kromatičnosti x i y:
-
x 0,200 ili x 0,600
-
y - 2,3172 x2 + 2,3653 x - 0,2800 ili
y - 2,3172 x2 + 2,3653 x - 0,1000;
(b)
usmjerene svjetiljke;
(c)
svjetiljke sa svjetlosnim tokom manjim od 60 lumena ili većim od 12 000 lumena;
(d)
svjetiljke sa:
-
6 % ili više ukupnog zračenja raspona od 250-780 nm u rasponu od 250-400 nm,
-
vršnom vrijednosti zračenja između 315-400 nm (UVA) ili 280-315 nm (UVB);
(e)
fluorescentne svjetiljke bez ugrađenih predspojnih naprava;
(f)
izbojne svjetiljke visokog intenziteta;
(g)
svjetiljke sa žarnom niti s grlom E14/E27/B22/B15 s naponom jednakim ili manjim od 60 volta i bez ugrađenog pretvarača u fazama 1-5 sukladno članku 3.
Članak 2.
Definicije
U smislu ove Uredbe primjenjuju se definicije iz Direktive 2005/32/EZ. Primjenjuju se također i sljedeće definicije:
1.
„rasvjeta za prostoriju u kućanstvu” znači potpuna ili djelomična rasvjeta prostorije u kućanstvu koja nadomješta ili dopunjuje prirodnu svjetlost umjetnom svjetlošću kako bi se povećala vidljivost u toj prostoriji;
2.
„svjetiljka” znači izvor namijenjen proizvodnji obično vidljivog optičkog zračenja, uključujući sve dodatne sastavnice koje su potrebne za paljenje, napajanje ili stabilno djelovanje svjetiljke, ili za distribuciju, filtriranje ili pretvorbu optičkog zračenja u slučaju da te sastavnice nije moguće ukloniti bez trajnog oštećivanja uređaja;
3.
„svjetiljka u kućanstvu” znači svjetiljka namijenjena rasvjeti prostorija u kućanstvu; ovaj pojam ne obuhvaća svjetiljke za posebne namjene;
4.
„svjetiljka za posebne namjene” znači svjetiljka koja nije namijenjena rasvjeti prostorija u kućanstvu zbog njezinih tehničkih parametara ili zbog toga što je u okviru podataka o tom proizvodu navedeno kako nije prikladna za rasvjetu prostorija u kućanstvu;
5.
„usmjerena svjetiljka” znači svjetiljka koja zrači barem 80 % svjetlosti pod prostornim kutom π sr (što odgovara stošcu s kutom od 120 °);
6.
„neusmjerena svjetiljka” znači svjetiljka koja nije usmjerena svjetiljka;
7.
„svjetiljka sa žarnom niti” znači svjetiljka u kojoj se svjetlost proizvodi putem vodiča u obliku niti koji se prolaskom električne energije zagrijava do usijanosti. Ova svjetiljke može, ali ne mora sadržavati plinove koji utječu na proces usijavanja;
8.
„svjetiljka sa žarnom niti” znači svjetiljka sa žarnom niti u kojoj se nit usijava u balonu pod vakuumom ili je okružena inertnim plinom;
9.
„volframova halogena svjetiljka” znači svjetiljka sa žarnom niti u kojoj je nit izrađena od volframa i okružena plinom koji sadrži halogene ili halogene spojeve. Volframove halogene svjetiljke dobavljaju se sa ili bez ugrađenog napajanja;
10.
„izbojna svjetiljka” znači svjetiljka u kojoj se svjetlost izravno ili neizravno proizvodi električnim pražnjenjem u plinu, metalnoj prašini ili smjesi nekoliko plinova i para;
11.
„fluorescentna svjetiljka” znači niskotlačna živina izbojna svjetiljka u kojoj većinu svjetla isijavaju jedan ili više slojeva fosfora koji se aktiviraju ultraljubičastim zračenjem iz izboja. Fluorescentne se svjetiljke dobavljaju sa ili bez ugrađenih predspojnih naprava;
12.
„prigušnica” znači uređaj namijenjen ograničavanju pogonske struje na potrebnu vrijednost ako je spojena između napajanja i jedne ili više izbojnih svjetiljki. Može također uključivati uređaje za pretvorbu pogonskoga napona, prigušivanje intenziteta svjetla, ispravljanje faktora snage i, samostalno ili u kombinaciji s pogonskim uređajem, stvaranje potrebnih uvjeta za paljenje svjetiljki. Može biti ugrađena u svjetiljku ili neovisna o njoj;
13.
„napajanje” znači uređaj namijenjen pretvaranju ulazne izmjenične struje (AC) iz mrežnog izvora električne energije u istosmjernu struju (DC) ili drugu vrstu izmjenične struje;
14.
„kompaktna fluorescentna svjetiljka” znači jedinica koju nije moguće rastaviti bez trajnog oštećivanja, koja ima grlo i ugrađenu fluorescentnu svjetiljku te bilo koju dodatnu sastavnicu koja je potrebna za njezino paljenje i stabilno djelovanje;
15.
„fluorescentna svjetiljka bez ugrađene prigušnice” znači fluorescentna svjetiljka s jednim ili dva grla bez ugrađene predspojne naprave;
16.
„izbojna svjetiljka visokog intenziteta” znači izbojna svjetiljka u kojoj se luk koji proizvodi svjetlost stabilizira pomoću temperature stijenke svjetiljke te luk vrši opterećenje na stijenku balona žarulje veće od 3 vata po kvadratnom centimetru;
17.
„svjetleća dioda” ili „LED svjetiljka” znači kruti uređaj s pn spojem koji stvara optičko zračenje pri protjecanju električne energije;
18.
„LED svjetiljka” znači svjetiljka u kojoj su ugrađene jedna ili više LED svjetiljki.
U smislu priloga od II. do IV. primjenjuju se i definicije iz Priloga I.
Članak 3.
Zahtjevi za ekološkim dizajnom
1. Neusmjerene svjetiljke za kućanstva moraju ispunjavati zahtjeve za ekološkim dizajnom iz Priloga II.
Zahtjev za ekološkim dizajnom primjenjuje se u skladu sa sljedećim fazama:
Faza 1.: 1. rujna 2009.,
Faza 2.: 1. rujna 2010.,
Faza 3.: 1. rujna 2011.,
Faza 4.: 1. rujna 2012.,
Faza 5.: 1. rujna 2013.,
Faza 6.: 1. rujna 2016.
Osim ako se zahtjev ne zamijeni drugim zahtjevom ili ako je drukčije predviđeno, odnosni se zahtjev i dalje primjenjuje zajedno s drugim zahtjevima koji su doneseni u kasnijim fazama.
2. Od 1. rujna 2009.:
Za svjetiljke za posebne namjene sljedeći se podaci jasno i vidljivo navode na njihovoj ambalaži i u svim oblicima podataka o proizvodu koji su priloženi svjetiljci kada se ona stavlja na tržište:
(a)
njihova predviđena namjena; i
(b)
da nisu prikladne za rasvjetu prostorija u kućanstvu.
U tehničkoj dokumentaciji namijenjenoj za ocjenu sukladnosti u skladu s člankom 8. Direktive 2005/32/EZ potrebno je navesti tehničke parametre (ako postoje) za dizajn svjetiljke kojima se utvrđuje njezina posebna namjena navedena na ambalaži.
Članak 4.
Ocjena sukladnosti
1. Postupak ocjene sukladnosti iz članka 8. Direktive 2005/32/EZ jest unutarnji sustav pregleda dizajna iz Priloga IV. toj Direktivi ili sustav upravljanja iz Priloga V. toj Direktivi.
2. Za potrebe obavljanja ocjene sukladnosti iz članka 8. Direktive 2005/32/EZ tehnička dokumentacija mora sadržavati primjerak podataka o proizvodu u skladu s Prilogom II. dijelom 3. ove Uredbe.
Članak 5.
Postupak provjere za potrebe nadzora nad tržištem
Pri obavljanju nadzora nad tržištem iz članka 3. stavka 2. Direktive 2005/32/EZ, nadležna tijela država članica primjenjuju postupak provjere opisan u Prilogu III. ovoj Uredbi za zahtjeve iz Priloga II. ovoj Uredbi.
Članak 6.
Okvirna mjerila
Okvirna mjerila za najučinkovitije proizvode i tehnologije prisutne na tržištu u vrijeme donošenja ove Uredbe utvrđena su u Prilogu IV.
Članak 7.
Preispitivanje
Komisija preispituje ovu Uredbu vodeći računa o tehnološkom napretku najkasnije pet godina od njezinog stupanja na snagu te izlaže rezultate tog pregleda Savjetodavnom forumu.
Članak 8.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Bruxellesu 18. ožujka 2009.

Labels: 3
1
14